"Il-Milied Dejjem Għamilt Minn Kollox Biex Inkunu D-dar" - E.T. Dr. George Vella
"Għalina dan se jkun l-ewwel Milied fil-Presidenza. Ma nafx kif se jkun. Li naf huwa li sa issa, sar it-tiżjin li s-soltu jsir fil-Palazz" hekk qalilna fil-bidu tal-intervista, l-President ta' Malta, E.T. Dr George Vella. Iżda jistqarr magħna li... "Fil-kwartieri tagħna, kif konna nagħmlu d-dar, waqqafna Christmas tree, għamilna l-Bambin bil-ġulbiena, u sett figuri mlibbsa tal-Madonna, il-Bambin, San Ġużepp, il-maġi, in-nagħaġ u l-anġli". Minkejja dan il-president jgħidilna li għandu dispjaċir wieħed, ..."Id-dispjaċir li għandi huwa li l-prespeju tipiku Malti li kont narma d-dar għal snin twal ma stajtx inġibu hawn". Għall-president il-Milied iffisser ħafna u mistenni li llum... "jiġu t-tfal u t-tfal tat-tfal bil-boyfriends tagħhom u nieklu flimkien l-ikla tal-Milied". "Il-Milied dejjem għamilt minn kollox biex inkunu d-dar. Qatt ma konna msefrin fil-Milied. Minn tfuliti, niftakar fil-familja konna nħobbu niċċelebrawh il-Milied. Kull Milied kien ikun esperjenza sabiħa. Anke meta mietu l-ġenituri, ġimgħat 'il bogħod mill-Milied, xorta ltqajna għall-ikla tal-Milied u ċċelebrajna l-memorja tagħhom" - E.T. Dr. George Vella. Jirrakontalna li meta kien iżgħar ... "Jiena u ħija, il-pjaċir tagħna kien li narmaw il-presepju fid-dar tan-nanniet. Għadni nara lin-nannu nieżel bl-iskutelli tal-qastan imsajjar imbuljuta biex jagħtihulna. Ovvjament konna nifirħu wkoll meta konna ningħataw ir-rigali". U r-rigali jemmen fihom? "Bla dubju ta' xejn il-Milied ma jmurx mingħajr rigali" jgħidilna. E.T. iżżid jgħid... "Li jnikkitni fil-Milied huwa l-ħsieb li filwaqt li għall-grazzja t'Alla, jiena u wliedi ninsabu komdi, naf li hemm ħafna li forsi lanqas ħadd ma jaf bihom li għandhom ħafna nuqqasijiet. Hemm min qiegħed nieqes minn ħafna affarijiet, u forsi jistħi jitlob". "Ikiddni wkoll il-ħsieb li f'dan iż-żmien ta' ferħ, hemm min ma jistax jifraħ minħabba mard, inkwiet fil-familji, u ħafna problemi oħra. Fl-aħħar imma mhux l-inqas, inġib quddiem għajnejja li aħna mdawrin bil-familja, imma hemm min jinstab waħdu bla familja, bla ħbieb, fis-solitudni " - E.T. Dr. George Vella. Il-President jagħlaq b'messaġġ għalik, " Il-messaġġ tiegħi huwa li jekk jirnexxilna naħsbu biss f'dawn il-kategoriji ta' nies li semmejt iktar 'il fuq, il-Milied tagħna jkun ferm u ferm aktar sabiħ, jekk noffru l-għajnuna jew l-id tal-ħbiberija lil dawn ħutna inqas ixxurtjati minna". Aħna nħeġġukhom li għada fl-Istrina inti wkoll tgħati sehmek billi ċċempel! Il-Milied u l-festi t-tajba lil kulħadd!